Document ID: 32008D0698

ODLOČBA KOMISIJE
z dne 8. avgusta 2008
o začasnem sprejemu in uvozu registriranih konjev iz Južne Afrike v Skupnost
(notificirano pod dokumentarno številko C(2008) 4211)
(Besedilo velja za EGP)
(2008/698/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/426/EGS z dne 26. junija 1990 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (1), in zlasti člena 13(2) in členov 14, 15, 16 ter 19(i) Direktive,
ob upoštevanju naslednjega:
(1)
Odločba Komisije 97/10/ES z dne 12. decembra 1996 o spremembi Odločbe Sveta 79/542/EGS in odločb Komisije 92/160/EGS, 92/260/EGS in 93/197/EGS v zvezi z začasnim uvozom in dokončnim uvozom registriranih konjev iz Južne Afrike v Skupnost (2) je bila večkrat (3) bistveno spremenjena. Zaradi jasnosti in racionalnosti bi bilo treba navedeno odločbo kodificirati.
(2)
Južna Afrika je vključena v Prilogi I k Odločbi Komisije 2004/211/ES z dne 6. januarja 2004 o uvedbi seznama tretjih držav in delov njihovega ozemlja, s katerih države članice dovolijo uvoz živih kopitarjev in semena, jajčnih celic in zarodkov vrste kopitarji, ter o spremembi odločb 93/195/EGS in 94/63/ES (4).
(3)
Po misiji veterinarske inšpekcije Komisije v Južni Afriki kaže, da so sanitarno-zdravstvene razmere živali pod zadovoljivim nadzorom dobro strukturiranih in organiziranih veterinarskih služb.
(4)
Spolna kuga konj je v nekaterih delih Južne Afrike endemična. V provinci Western Cape pa ni bilo spolne kuge več kot šest mesecev. V Južni Afriki več kot šest mesecev uradno ni bilo smrkavosti, konjskega encefalomielitisa vseh vrst, infekciozne konjske anemije ter vezikularnega stomatitisa.
(5)
Veterinarski organi v Južni Afriki so se zavezali, da bodo v 24 urah elektronsko obvestili Komisijo in države članice o potrditvi katere od kužnih ali nalezljivih bolezni kopitarjev, navedenih v Prilogi A k Direktivi 90/426/EGS, in pravočasno o vseh spremembah politike cepljenja ter uvoza v zvezi s kopitarji.
(6)
Veterinarski organi Južne Afrike so nudili določena jamstva glede registriranih konjev, namenjenih za začasni uvoz ali dokončni uvoz v Skupnost.
(7)
Sprejeti bi bilo treba pogoje zdravstvenega varstva živali v skladu z zdravstvenim stanjem živali v zadevni tretji državi. Zaradi zahtev, potrebnih v zvezi z nadzorom gibanja in karanteno v Južni Afriki, je ta odločba povezana le z začasnim uvozom in dokončnim uvozom registriranih konjev.
(8)
Ukrepi, predvideni s to odločbo, so skladni z mnenjem Stalnega odbora za prehransko verigo in zdravje živali -
SPREJELA NASLEDNJO ODLOČBO:
Člen 1
Regionalizacija Južne Afrike glede začasnega uvoza in dokončnega uvoza registriranih konjev v Skupnost se uporablja pod pogojem, da so izpolnjena dodatna jamstva iz Priloge I.
Člen 2
Odločba 97/10/ES se razveljavi.
Sklici na razveljavljeno odločbo se upoštevajo kot sklici na to odločbo in se berejo v skladu s korelacijsko tabelo v Prilogi IV.
Člen 3
Ta odločba je naslovljena na države članice.
V Bruslju, 8. avgusta 2008

Labels: 3
18
6